Heraldica

Le heraldica (o le blason) es un systema de symbolos que appareva in le duodecime seculo in Europa occidental. Le scuto medieval esseva le base del systema, e on dice sovente que le heraldica disveloppava primo pro distinguer le cavalleros armate ab capite a pede in le campo de guerra o in le torneos. Ben que le uso del heraldica esseva initialmente limitate al guerreros, illo ha essite adoptate in le centennios sequente per clericos, per feminas, per citates e altere communitates. 

Le armas particular non pertineva in alcun tempore a un familia sed a un individuo. Nonobstante le armas passa ab patre a filio e assi con le passage del tempore illos sembla haber essite le possession del familia. 

Le figuras del heraldica se pinge in colores lucide super le scuto. A fin que le figuras sia assatis clar, le regula del tinctos esseva formulate. Isto dice que non se pone color, i.e. rubie, azur, nigre e verde que sur metallo i.e. auro (= jalne) o argento (= blanc) e vice versa. Il existe anque in le heraldica varie pelles. Nota anque que figuras (o cargas) pote apparer in lor proprie colores.

Le campo del scuto pote divider se in partes differente o se pone cargas varie sur le campo, e.g. pecias geometric como le palo, le fasce, le banda e multo frequentemente le cruce in su plure formas. A vices se vide animales super le campo, del quales le leon e le aquila es le plus frequente. Anque figuras human es utilisate como cargas heraldic, e flores e objectos ab le vita quotidian.

Le decoration heraldic non es limitate al scuto. On remarca sovente in le heraldica disveloppate le ornamentos exterior, e.g. super le scuto le casco con su lambrequines  e supra ancora le timbro. Al flancos del scuto sta a vices le tenentes o le supportos e a base se lege le devisa. 

Il existe in certe paises (p.ex. Anglaterra, Scotia, Irlanda e Espania) un administration heraldic, al qual le individuo o le societate se applica per reciper un nove donation de armas. Totevia in le majoritate de paises on non prende armas sin haber les acceptate per alcun autoritate official, sed le armas que essera adoptate debe sempre esser unic al portator.

Categoria:Historia